open-index/open-wikipedia-markdown huggingface dataset:
Blankenloch

**Blångeloch** isch en Schdaddail von Schdudesee im badische Låndgrais Kallsruh und isch bis zum 31. Dezember 1974 e eischene Gmaind gwesst. Zu Blångeloch gheert a Biichig un es Schloss Schdudesee, vun däm wo daß di Gemainde ian Name krigd hod. Blångeloch hot haid meh wie 10.000 Oiwohner und hot gude Verkehrsverbindunge noo Kallsruh. Es gibt e Schtrooßebåhn und a en Båhhof, von dem aus ma aa diregd nach Mannem fahre kann.

## Geschichde un Schbrooch
Blångeloch daucht zum erschte Mol im Johr 1337 inänärre Uakund uf. S Dorf gheert weder schbroochlich noch polidisch zu de Kurpalz und hod aa nie dezu gheerd. De Dialegd, den ma in Blångeloch schwätzt, gheert zum Sidfränkische und bolitisch hod Blångeloch zu de Markgrafschaft Bade gheert. Awwer schon de Nachbarort Wengerte isch vor de Gründung vom Großherzogtum Bade en Dail vunde Kurpalz gwesst. Ufde Gemaagung vun Blångeloch hod ma noowaise kenne, dass d Reemer und au d Frange in dere Gegend gsiedeld hawwe. Die erschte Kerch isch für s Johr 1392 noochgwiese. Blångeloch isch ofd durch Kriech ganz oda dailwais zerschdörd worre, so aach 1689 vun de Franzose, wo när die Kerch und des Kerns-Max-Haus schdeh gebliwwe sin. 

De badische Markgraf hod uf de Gemarkung von Blångeloch in de Johr 1749/50 es Schloss Schdudesee baue gelossd, wo haid de Nååmen gebd fär die gonz Schdad Schdudesee. Um's Johr 1830 hod im Dorf die Induschtrialisierung Fuss gfasst und auf de Kleinbauernbetrieb sind Induschtriebauern worre. Die Entwigglung isch sogar vom W.J. Lenin im Johr 1901 in einem Aufsatz erwähnt worre. Said 1936 gheerd s Dorf Biichig zu Blångeloch und 1975 isch des Dorf,  noo närrem longe Kampf fär ned Schdaddail von Kallsruh zu werre, zamme mit Friidrichsdaal, Schpeck und Schtafford zu de Gemainde Schdudesee zusammegschlosse worre, die haid e Grosse Kraisschdad isch.

## Bilder

Datei:Stutensee Ev Kirche Blankenloch.jpg|Die Evangelisch Kerch
Datei:Stutensee Ev Kirche Blankenloch 2.jpg|Die nai renovierte Kerch
Datei:Stutensee-Blankenloch Hermannshaeusle und Kirche.JPG|Das Hermannshäuslemit de Kerch
Datei:Stutensee Kerns Max Haus 6860.jpg|Kerns-Max-Haus
Datei:Stutensee Blankenloch Katholische Kirche 20070521.jpg|Katholisch Kerch
Datei:Stutensee Blankenloch Altes Schulhaus 20070521.jpg|Aldes Schulhaus
Datei:Stutensee Blankenloch Bahnhof 20070521.jpg|Båhhof 
Datei:Stutensee Blankenloch Rathaus 20070521.jpg|Schdudeseer Råthaus
Datei:Blankenloch 01.jpg|Blick vom Kerchturm nach Nordweschte
Datei:Stutensee ehem Pfarrhaus.jpg|Ehemaliges Pfarrhaus
Datei:Stutensee Hermannshäusle.jpg|Hermannshäusle

## Äänzelnoowais
Axel Fischer

**Axel Fischer** (* 5. Mai 1966 in Kallsruh) isch en Bolidiger von de CDU. Er isch von 1998 bis im Oktower 2021 Midglied vom daitsche Bundestag gwesst. Beim erscht Mol isch er iwwer die Låndeslischte gwählt worre, danach immer als Abgeordneder vom Wahlgrais Kallsruh-Lånd. Bai de Bundestagswahl 2013 hot er de Wahlgrais mit 53,3 % von de Erschtschtimme gwonne.

De Axel Fischer isch in Blångeloch (Gemainde Schdudesee) ufgwagse, lebd in Eggschtoi, isch zum zwaide Mol verhaiert und hot sechs Kinner. Sain Vadder isch de Werner Fischer, sai Brüder de Lutz Fischer-Lamprecht und de Jörg Werner Fischer.
Biblis

**Biwwels** (odder aa **Biwlis**) is ä klääni Ordschafd im Krais Bergschdrooß im Siede vun Hesse. Iwwerreschjonal beriemd isses vor allem wegger saim Adomkraftwerg worre.

### Geografischie Laach
Biwwels liecht in de Owwerrhoinisch Diefewene im Weschde vum Odewald zwische Dammschdadt im Norde unn Mannem im Siede. Biwwels liecht an de Weschnitz, wu in de Rhoi fließd. Im Weschde vun Biwlis licht de Rhoi.

### Nachbagemoinde
Biwlis grenzt im Norde an Groß-Rohre unn Gernshm, im Oschde an Åhause, im Siede an Birschdad und Låmbade unn im Weschde an die Schdadt Woms.

Biwwels beschdeht aus de Ortsdeele Biwwels, Norde unn Waddene.

## Gschischd
Biwwels is im Johr 836 zum erschde Mol in ännere Urkund als *„Bibifloz“* (vun aldhochdeitsch bifliozan, umfließe, uf di Weschnitz bezoore) erwähnt worre.
Vun 1461 bis 1623 war die ganz Geschnd an die Palz verpfänd unn wurd noch de Reformazjon brodestannisch unn dodenooch widda kadolisch. Im Draißischjährische Krieg is de Ord ä paar mol kabudd gemacht worre.
1803 is de Ord zu hessisch worre.

## Websaide

* De Said vun Biwwels
* Biwwelser Wärderbuch
Vorderpfälzisch

**Voadapälsisch** ghead zude Pälsische Dialegde un isch'ä Dialegdgrubb vum Rhoifrängische, wu zum Weschdmiddeldaitsche gheare dud un wu'ma in Rhoilond-Palz un a in Siedhesse un Noadbaade, awa a im noadechdlische Deel vun Frongraisch babble dud.

## Schbroochg'bied

Voadapälsisch werd iwawieschnd in de Voadapals g'babbeld, wu in de Rhoiewene lischd. Iwagäng hods im Oschddeel vum Noadpälsa Beaschlond, wuma awa zum Voadapälsa Schbroochg'bied zehle dud. Irschendwu noadechdlisch vunde Grens zwische de Palz un Roihesse head's Voadapälsische uff. Wu gnau echdlisch oam Owarhoi s'Voadapälsische uffhere dud, isch bai de Schbroochforscha umschdridde. Zum Deel werd do g'meend, dasses Kuapälsisch vun Monnem/Haidlbeasch als Unagrubb zum Voadapälsische d'zu kead. Im Siede geds Voadapälsische doan in Frongraisch ins neadlische Elsass noi un im Weschde geds irschendwu im Pälsawald ins Weschdpälsische (unn uff kän Fall ins Hinnerpälzische) iwa.

## Auswoandara
Im 18. Johahunad hawen Auswoandara, wu aus de Palz weggonge sin, ia Schbrooch noch Noadamerigga g'brochd. Haid heesd die Schbrooch Pennsilwenia Dadsch, isch awa ewe aischendlisch Daidsch un midm Voadapälsische eng vawoand. 

## Oideelung
Im „Linguasphere Register“ werren unam Voadapälsische (52-ACB-df) finf Dialeggd uffg'fiad.

# 52-ACB-dfa: Elsessisch-Pälsisch (Waißebuasch (Wissembourg)/Noadelsass) 
# 52-ACB-dfb: Haadgbiaschisch (Haadgbiasch/Haad/Daidschi Woischdroos) 
# 52-ACB-dfc: Schbaijmarisch-Loandausch (Schbaija/Loandau/siedlischi Voadapals) 
# 52-ACB-dfd: Ludwischshefnerisch (Ludwischshaafe/neadlischi Voadapals) 
# 52-ACB-dfe: Woamsarisch (Woams/siedlisches Rhoihesse)

Linguischde sin domid awa ned ima oivaschdonne un meenen

# S'Schbaijmarische hod midm Loandausche wenisch zu due, awa dod'voa midm Ludwischshefnerische.
# S'Loandausche khead zum Siedpälsische, wus im „Linguasphere Register“ gaaned hod.
# Onde siedlischi Haad werds Siedpälsische g'babbld.
# S'Ludwischshefnerische isch ned wies Noadoschdpälsische.
# Woamsarisch hot mähner Oodääl vum Hessische wie vum Pälzische.

## Änslnochwees
Weinbrandbohne

**Woibrandbohne** sinn klääne Pralinscher aus Schoklad, die mit Woibrand gefillt worre sinn.

## Konwendzionelli Heaschdellung
Um Woibrandbohne herzustelle, dut mer ä Iwwasäddischd Leesung vun Zugga in Wassa heaschdelle unn mid em extra schdarge Woibrand (ca. 60&nbsp;%) so mische, doß grad noch kää Zugga augefälld wärd. Aus Waizepuda mächd mär ä gonz logga Bedd mid Vadiefunge inde Form vunde schbädere Bohne. In die Verdiefunge duud mär die noch haiße Brieh fille. Donn werd des mit ennere dinne Schischt Puda bschdäubt. Dursch die physigalische Oigeschafte vum Zugga dut donn de Rand ä knaggischi Kruschd bilde: de Zugga krischdallisiad, des Innere mit dem Woibrand blaibt awwer flissisch. Desdewesche muß mär aach noo drai bis via Schdunne die Bohne voasichdich umdreje. Zum Schluß, wonnse kald sin, noo es mindschd noomol drai bis via Schdunne, werre die Bohne vosichdich aus iam Bedd ghowe un mit äm Mandl vun dunkle Schoklad iwwerzoche.

## Asbachbohne
Erfunne sinn se vum Hugo Asbach (1868 – 1935) vun Riedese, der aa de “Asbach Uralt” uff de Markt gebrunge hot. Däm waa die heakämmlisch Heaschdellung ned guud genuch. Vaschdändlischa Wais: Des is vum Liköa kumme un mär muß doo däm Woibrand soviel Zugga zumische, doß des om Änd aach än Liköa is un kään Woibrand mea. Desdeweje hodda rumgebossld, bis daßa än gonz schbezielles Kaldgußvärfahre gfunne hod, mid dä wua mid gonz weenisch Zugga ä hauchdinni Gruschd mache un iwwazieje konn.

## Haid
Haid ismär noch än Schridd waida: Mär filld die Praline mid Woibrand. Desdeweje gäbds die Wariande mid schdaage, mid dinne un ohne Gruschde.
Biblis (Begriffsklärung)

**Biwelse** is da Nåme vun folgende Orde:
* Biwelse im hessische Ried:Biwwelse
* Biwelse im Unnerelsaß: Bíwelse
Beeden

**Beede** (amtlich *Beeden*) is e Schdaddeel vun Humborch im Saarlond un had schtigga 3.065 Inwohner. Das Dorf laid an de Blies un is va sei Nadurschudzgebiede Beeder Brinnche un Hellegrabe, wo`s Schdorch un aneres Viehzeich gebt, bekannd.

## Geschichd
Im Johr 1212 is erschdmols e Kerch in Beede erwähnd wor. Die em heiliche Remichius geweihd Kerch war bis 1299 die Parrkerch far Humborch und is uner em Patdonad vum Kloschda Werschwiller geschdann. Die als „Beeder Turm“ bekannde Turmruin sdammd vum frihgodische Kercheturm, der im 14. Jahrhunert erbaud wor is. Er is es äldeschde Bauwerg vun de Schdad Humborch. Im 17. Jahrhunert is die Kerch im Dreißichjähriche Kriech zersderd wor.

## Naherholungsgebiede „Beeder Brinnche“ un „Hellegrawe“
Es Naherholungsgebied „Beeder Brinnche“ med e paar Weihere, de Quell „Beeder Brinnche“,  Aussichdspavilljong und Fischteichanlache leid an de Blies am siedliche Dorfrand. E ganzie Zeid lang konnd sich Beede brischde, die enziche Schderch im Saaland zu beherberche. Das Schdorchenest vum freilewende Weißschdorchepaa is newe de Fischerhitt. In de Summermonade kann die Uffzuchd vum Schdorchenachwuchs haudnah beowachd were.

Hiner em Schpordplaz Richdung Zollbahnhof Humborch befind sich es Nadurschudzgebied Hellegrawe med em Felsebrunne. Do lebd seid 2005 e kleenie Herd Heckrinner un Wasserbiffel un seid 2010 e Herd med Konik-Wildperde. Seid einicher Zeid briede a dord Weißschderch sowie Nilgäns, Grogäns, Graureier un noch annere Wasservochelade. 


Datei:Beeder_Turm.JPG|Beeder Turm: Chorturm vun de ehemalich gotisch Kerch in Beede
Datei:Beeder Brünchen02.JPG|Es Beeder Brinnche
Datei:Beeder Fischweiher mit Fischerhütte.JPG|De Fischweier mt de Fischerhidd
Datei:Storchennest am Fischweiher.JPG|Es Schdorcheneschd am Fischweier
Datei:Bliesaue_Beeden.jpeg|Nadurschudzgebied Hellengrabe in de Bliesau zwische Limbach und Beede


## Websaide
* 
* Beede-Onlain
* Biotop-Kultur-Rundweg Beeden (PDF)
* Oinwohna vun Beede un Schwaazebach, vun 1600 bis 1900
* Lidaradua iwa Beede
Hirschhorn (Begriffsklärung)

**Härschhorn** gibts mehr wie ämol:
* e Schdadt am Neggà in Siedhesse: Härschhorn (Negger) &nbsp;&nbsp;
* en Ord midde in da Palz: Härschhorn (Palz) &nbsp;&nbsp;
Erbach (Homburg)

**Errbach** (amtlich *Erbach*) is de greschde Schdaddeel vun Humborch un had so schdiga 13.000 Inwohner. Im große ganse kann ma san werd Errbach vun Humborch dorch die Bahnlinje Humborch - Laudere gedrennd. Die ehnzich Ausnahm is die Hingelsbix, die als ehnziches Ordsdeel rechds vun de Bahn leid.

## Ordsgliederung
Newe Errbach gehere weidere Ordsdeel zum Ord

### Labbedascherhof
De Labbedäsch leid zwische Errbach un Aldschdad un had 221 Inwohner (Schdand: 1. Januar 2008). De Ordsdeel had e eichener Schbordverein. An de Zufahrdsschdroß leid e Induschdrie- un Gewerbegebied med mehrere Fachmärgd. Dord is a de Haubdingang vun de Boschwerge 1 un 2. 

Gegrind wor is de Ord als Vesorchungshof far die Hoheburch vun em Graf La Bretesche, der vun 1680 bis 1697 Gouveneir vun Humborch un Kommandand vun de franzesische Trubbe in de Saabrovins war. De Name *La Bretesche(s) Hof* hat sich im Lauf vun de Zeid in *Labbedascher Hof* omgewanneld.

### Hingelsbix
Der zwische Humborch und Bruchhof an de Moorniederung *Closebruch* gelähne Johannishof – omgangsschbrochlich a *Hingelsbix* genennd – leid als enzicher Ordsdeel Errbachs sidlich vun de Bahnlinje Laudere–Humborch. Er is vun Errbach aus nor iwwer e Radweg se erreiche, med em Audo muss ma endwedder iwwer Humborch oder iwwer Bruchhof fahre. Do war e 1760 vum Herzoch Christian IV. vun Palz-Zweebrigge erbaudie Fasanerie med eme 700 ha große Fasanerieparg im englische Schdil. Herzoch Kal II. Auguschd had die Fasanerie schbäder med em *Schloss Amalieluschd*, e eichenenes Refuchium far sei Fra Herzochin Maria Amalie ergänzd. Die gesamd Anlach is wie es benachbade Schloss Kalsberch 1793 vun franzesische Revolutionsdrubbe zerschdeerd wor un med de Zeid vollschdänich abgedra wor. Zur Zeid werd an de Hingelsbix es neie Humborjer Schwimmbad gebaud. Eröffnung soll voraussichdlich 2014 sinn.

E Hingelsbix is die omgangssprochlichi Bezeichnung fa es Geschlechchdsdeel vun eme Hingel.

## De Name Errbach
De Ord is noh em gleichnamiche Bach, em Errbach benennd. De Name kommd in Deitschland heificher vor. Die Herkunfd is awer ned gleich, sonern werd vum *Ewwer* oder vun de *Erl* oder vun eme Bach med schdärgerer Erdmedfehrung hergeleid. Far de Errbach is die ersschd Herleidung nohgewies, es haneld sich also om e Bach, an demm „de Ewwer ufgefall is“. Schunn de *Ewwersbach*, e linger Zufluss vum Erbach, gebd e Hinweis uf die Namensdeidung. In erer Urkun vun 1346 were die Orde „Vochelbach“, „Ewwerbach“ un „Humborch“ medenanner genennd, so dass die Herkunfd „Ewwerbach“ far „Errbach“ historisch beled is.

## Alde Errbacher
* Joachim Rippel (* 1950), ehem. saalänischer Minischder un Owerbollemeeschder vun Humborch (CDU)
* Andreas Walzer (* 1970), Olympiasiecher im Bahnrad-Vierer 1992

## Websaide
* Lidaradua iwa Errbach
Erbach (Begriffsklärung)

**Erbach** is da Nåme vun verschiedene Dinge:

Folgende Orde heeße **Erbach**:

* Erbach im Hinnare Odewald: Erbach (Odewald)  &nbsp;&nbsp;
* Dorf-Erbach glai danewe: Dorf-Erbach
* Erbach im Saaland (Humborch): Errbach
* Erbach im Rhoigau (Eltvill): Erbach (Rhoigau)  &nbsp;&nbsp;
* Erbach im Hunsrigg: Erbach (Hunsrigg)
* Wald-Erbach, aa im Hunsrigg: Wald-Erbach
* Erbach an da Bergschdrooß (Hepprum): Erbach (Bergschdrooß)
* Erbach bai Wimpfe: Erbach (Negger)

**Erbach** heeßt a e Bach:

* Di Erbach im Saaland, wo dorch de glaichnåmiche Ord fließt, e Newebach vun da Blies: Errbach (Blies)

Außerdemm gebt-s noch:
* Des Adelsgschlescht un soi Grafschaft **Erbach**: Grafschaft Erbach  &nbsp;&nbsp;
Waschmühle

Die **Weschmiehl** (korz: *Wesch*) is äns vun de zwä Fraibeeda in Lautre. Es Schwimmbaad is am 4. Juni 1908 äreffend worr un had e Wassafläsch vun 7.400 qm. Es bestehd aus ääm änzische Schwimmbegge, wo 165.3 Meeder lang is un ääm Kinnerplanschbegge.

## Gsschichd un Ausschdaddung
Die laach laid im Eselsbachdaal, nerdlich vun Lautre an de Schdrooß no Morrlautre. Am End vum 19. Joorhunnad is an där Stell e Weschmiehl ensschdann, wo die Wasserkrafd vum Bach zum Bedrieb vunna Wescherai genutzd hadd. Um die Johrhunnadwend wurd de *Schwimmveroi Kaiserslautre* gegrindt, där die Idee vunnem Bad an de Schdell vun de Weschmiehl vafolschd had.

Mid de Hilf vun potende Geldgewwer is es Schwimmbaad dann vewärklischd worr un 1908 mid änner Wasserfläsch vun iwwer 10.000 m² ereffend worr. Waidahie wurd es Fraibaad *Weschmiehl* gennänd, des sellemols vun de Eselsbach geschbaisd worr is. Näwer em große Begge (aus Beddon), is e langgezooner Draggd mid Umklaidekabine im Juchendschdiel enstann. Es Bad waa gedrennd in e Herreabdäälung im Weschde un e Dameabdäälung im Oschde, die 1945 vun de franzeesische Besadzungsmachd beschlaachnamd worr is un ab demm Zaidpungd *Franzosebad* gehäß had.

In de 1980er Joore is die Wasserfläch aus Koschdegrind uff 7.400 m² veklennad worr un in de Midde vun de 90er Joore wurd die Schbaisung aus de Eselsbach ingestelld. Saiddääm kummd es Wasser ausm Diefbrunne. Trodzdääm is es Badewasser in de Wesch aa im Summer õgenääm frisch. In de Reeschel laid die Dembraduur zwische 18 un 20 C° un staid an hääße Daa bis uff 24 Grad Celsius, was de Laach vum Fraibad in em enge Daal geschuld is.

Aa wää de große Schbiel- un Liichewiss vun 25.000 m² is es Bad bai de Bevellgarung sär beliebd. Es gebbd e 10-Meeder |Schbrungdurrem un zwä Schbrungbredda. Wie in de Midd vun de 1990er de Schdadtrood, wee de hohe Sanierungskoschde es Bad awwamols um dissmol 40 Prozend veklännre wolld, is es änner Birscherinitiatiiv mid äm Birscherbegehre gelung, es Schwimmbad in soiner hisdoorische Geschdald se ärhalle.

2011 werd die Weschmiehl sannierd un e nai'i Chlorgasõlaach zur Chlorung vum Wasser ärhalle.

## Weblinks
* http://www.waschmuehle.de
* D Weschmiehl uf www.kaiserslautern.de
Reiskirchen (Homburg)

**Reiskerje** (amtlich *Reiskirchen*) is e Schdaddeel vun Humborch im Saaland mit 1.444 Inwohner (Schdand: 1. Februar 2005). De Ord med de domolich Parrkerch Mariä Himmelfahrd is im Johr 1131 als Schengung vum Graf Friedrich von Saawerde an es Kloschder Werschwiller erschdmols urkundlich erwähnd wor. Die heidich Kerch is die Ufferstehungskerch am Dorfpladz in de Richardstroß.

Reiskerje laid an de Audobahn A6. Uff de Gemagung vun Reiskerje leid die "Raschdsdäd Humborch" der A6.

## Websaide
* Lidaradua iwa Reiskerje
Eichelscheid

**Echelschäd** (amtlich *Eichelscheid*) is e Ordsdeel vum Humborjer Schdaddeel Bruchhof. In Echelschäd wohne kaum Laid, wails fasd nor Firme un Gewerbe gebd.

## Bahnhof
In Echelschäd hads vun 1892 bis 1959 e Bahnhof geb. Der ist unner anerem vun de Inwohner vun de absaids vun de Bahnschdregg gelähne Orde Bechhofe, Lambschbore, Rosekopp, Käshofe und Wiesbach, far die Echelschäd die nächschdgelähn Schdation war, genuzd wor. Angeschloss war e Giederbahnhof uff demm vor allem Dingemiddel, Saadgud un landwerdschafdliche Maschine far die erwähnde Orde vor allem awwer em Echelschäderhof umgeschlah wor sin. Vun 1939 bis geche Grichsenn hads a e gleenie Schmalschburfeldbahn an Bechhofe vorbai bis zum Munitionslacher bai Kerrbrich geb.

De Bahnhof war vun 1920 bis 1935 sowie vun 1945 bis Enn 1956 die Grenzschdation vun de Bahn zwische em domols aichesdänniche Saagebied bzw.Saaland un de Bundesrebublig Daitschland. A de Grenziwwergang un Zolliwwergang vun de Kaiserschdroß war dord. Med de Widderveainichung
des Saalandes 1959 is de Haldepungd geschloss wor.

## Sunschdiches
De saalänische Kabaredischd Dedlev Schönauer had e mol scherzhafd gesaad, bai Echelschäd laid die Grenz zwische Schennie un Wahnsinn.
Kirrberg (Homburg)

**Kerrbrich** (amtlich *Kirrberg*) is e Sschdaddeel vun de saalänisch Graisschdad Humborch im Saapalz-Grais med schdigga 3060 Inwohner. Bis Enn 1973 war es e aicheschdänichi Gemän. 

## Lache
Kerrbrich laid am eschdliche Rand vum Saaland an de Grenz zu Rhainland-Palz. Greßere Schdäd in de Umgechend sin newe Humborch (5 km) noch Zweebrigge (7 km) sowie Saabrigge un Laudere (baide ca. 35 km). Kerrbrich werd vum Oschde no Weschde vum Lambschbach dorchzo.

## Geschichde
Beraids in de Schdainzaid had e Durchzuchs- und Hannelsschdroß dorch es Lambschbachdal gefehrd. Es gebd a haid noch Schbure vun frihkeldische Hejebefeschdichunge (1000–800 v. Chr.). Die salisch Merburch schaind noh em Schdraid zwischem Kaiser Friedrich Babarossa un Simon vun Saabrigge ihr Bedaidung velor zu hann, wail die wichdich Salzchdtroß von do an e anerer Roud gefolchd is un nimi dorch es Lambschbachdal gang is. Noch haid nemmd jedoch die Nordroud vum Pälzische Jakobswech denne Wech un velafd vun Schbaya her kommend dorch Kerrbrich, wohl weche de Wallfahrdskerch Mariä Himmelfahrd, waider no Hornbach.

De Ord is nom erschde Weldgrich bai de Palz geblieb un is erschd am 23. Abril 1949 em Saaland angegliederd wor. Es also ens vun de jingschde Deele vum Saaland.

Im Rahme vun de saalänisch Gebiets- und Vewaldungsreform is zum 1. Januar. 1974 die bis dohin aicheschdänich Gemän Kerrbrich zu de  Graisschdad Humborch zugeordned und is saiddemm e Schdaddeel.

## Galerie

Datei:Kirrberg(Saar)01.JPG|Kerrbrich im Herbschdnewwel
Datei:Der Malafelsen mit der Meerburg1.JPG|De Malafels med de Merburch
Datei:Hinweistafel an der Merburg.JPG|Hinweistafel an de Merburch
Datei:Der Kirrberger Fischweiher mit Fischerhütte.JPG|Die Fischerhitt am Fischweiher
Datei:Kirrberger Fischweiher.JPG|De Fischweiher 
Datei:Das Lambsbachtal bei der Merburg.JPG|Es Lambschbachdal bei de Merburch
Datei:Schilfwiese im Lambsbachtal.JPG|Schilfwies am Ordsingang Richdung Humborch


## Websaide
* Homepeidsch Kerrbrich
* Inoffizielli Said vun Kerrbrich
* Lidaradua iwa Kerrbrich
Schwarzenacker

**Schwazeagger** (amtlich *Schwarzenacker*) is e Odssdeel vun Ehnedd, das wiedderomm e Schdaddeel vun de saapälzisch Graisschdad Humborch im Saaland is. Schwazeagger hat schdiga 620 Inwohner.

## Geschichde
Uf em Gelände rund om es Edelhaus sinn Iwerreschde vun erer gallo-remische Siedlung enddegd wor die als Schdation am Kraizungspungd vun de remische Stroße zwische Metz (*Divodurum*) un Worms (*Civitas Vangionum*) sowie Drier (*[[Augusta Treverorum]]*) un Stroßborch (*Argentoratum*) e wichtichi Bedaidung hodde. Somed derfd Schwazeagger de äldeschde Deel vun de haidich Graisschdad Humborch sinn. Die Siedlung, die um Chrischdi Geburd endschdann is un 275/276 n. Chr. dorch die Alemanne zerschderd wor is, soll no Schrifdschdigga vun Menche vum nahgelene Gloschder Werschwiller zufolche die Greß vum middelalderliche Worms gehadd hann.

## Inrichdunge
In Schwazeagger gebd´s e waid bekandie remischie Ausgrawung wo a enzelne Haiser widder uffgebaud wor sin, damed ma sich es Lewe in de domolich Zaid vor Aue halle kann. Außedemm gebd´s im Edelhaus e Stadtmuseum un e Auseschdell vum Humborjer Schdandesamd wo ma dann a Samschdas hairade kann.

## Vekehr
Schwazeagger laid an de B 423. Auserdemm gehd die A8 am Ord vorbai, die Ahnschlussschdell is e paa Hunerd Meder waider in Ehnedd .

## Websaide

* Lidaradua iwa Schwazeagger
Niedersachsen

**Nidasaksä** (daitsach *Nidasaksä*; saterfriesisch *Läichsaksen*, plattdaitsch *Neddersassen*) is e Bundeslond im Norweschde vun de Bundesrepublik Deitschland.
Es hos e Gebied vun 47.635 km², wo ugfähr 7,9 Mio. Leit wohne. Dodemit isses vun de Fläch her noo Bayan es zweddgreeschde Bunnäslond.

De jedzische Minischderpräsident iss de Stefan Weil vun de SPD, die regierende Pardaien sinn die SPD unn d CDU.
Die Hauptschtadt is Hannover. De greescht Schdädt in Nidasaksä sin newe Hannover noch Braunschwaisch, Osnabrigg, Oldebursch un Wolfbursch.

Gesproche werd in Nidasaksä newwer em Hochdaitsch verschiedene mitteldaitsche unn nidadaitsche Dialekt, dezu aa noch Saterfrisisch. Saterfriesisch un Nidadaitsch sinn Minnerheide- un Reschjonalschbroche, die aa fer de Amdsgebraach zugelosse sinn.

## Weblinks

* Offizielle Sait vun Nidasaksä
Hoffen (Begriffsklärung)

**Hoffe** is da Nome vun zwee Orde: 
* Hoffe bai Sinse: Hoffe (Sinse)  &nbsp;&nbsp;
* Hoffe im Unnerelsaß: Hoffe  &nbsp;&nbsp;

Außerdemm is-es di korz Bezaischnung fä de 
* Fußballveroi in **Hoffe** bai Sinse: TSG 1899 Hoffenheim  &nbsp;&nbsp;
Hoffenheim

**Hoffe** isch e Dorf im Kraichgau und said em 1. Juli 1972 en Schdadddail von Sinse. Bsonners bekand worre isch Hoffe wäge de TSG 1899, die said de Saison 2008/2009 in de 1. Bundesliga schbield.

## Geografie
Hoffe liegd im Elsenztal zwische Sinse und Zuzehause und gheerd zum Kraichgau. Nach Haidlbärsch, des nordweschtlich von Hoffe liegt, sins ugfähr 26 Kilomeda.

## Gschichd
Viellaich wail Hoffe an de im Middelalda wichdige Schdroos von Schbaya nach Wimpfe liegd, isch de Ord schun im Johr 773 s erschte Mol schriftlich belegd und zwar im Lorscher Codex. Dord wärd de Ort *Hovaheim* gnannd. Die Besitzverhäldnis sinn im Middelalda komblizierd gwesst. De Ord hot zum Riddakandon Kraichgau gheerd und im 13. un 14. Johrhunnerd tauche en Haufe Laid in Urkunde uf, die sich nach dem Ord gnannd hawwe: 1262 Hildebrandus de Hoveheim, 1310 Cunradus de Hoveheim, 1396 Diether von Hoffenheim. Vermudlich handeld sich's bai dene Männer um Ortsadlegie. Au von de Gemminger, em Adelsgschlecht im Kraichgau, hawwe sich manche „von Hoffenheim“ gnannd, weil si im Dorf Besitz ghabt hawwe. Schbädeschdens ab em 14. Johrhunnerd hawwe d Habsburger und Katzenellenbogener halwa-halwa s Dorf in ihrem Bsitz ghabd.

## Persenlichkaide
* Dietmar Hopp (* 1940), Mitbegründa von de SAP
* Volker Kauder (* 1949), Vorsitzender von de CDU/CSU-Bundesdagsfraktion

## Websaide
Schwarzenbach (Homburg)

**Schwazebach** (amtlich *Schwarzenbach*) is e Schdaddeel vun de saarpälzisch Graisschdad Homburg im Saarland med 2189 Inwohner (Schdand: 1. Januar 2008).

Dorch die Ordslache vun Schwazebach velaafd die Bundesschdroß 423. Auserdemm gebds dord e Inrichdung vum Chrischdliche Juchenddorfwerg Deidschland (CJD), in demm behinerde Mensche e beruflichie Erschdausbildung ermechlichd were kann.

Die ejemaliche saalänische FDP Minischder Christoph Hartmann (Werdschafd) Georg Weisweiler (Gesundhed) un Rosemarie Scheurlen (Awed) wohne alledrei in Schwazebach.

## Gleeni Gschischd
De Ord Schwazebach ischmol zsomme mid Beede die Gmoind Beede-Schwazebach gwesd. Im Joa 1913 isch die Gmoind uffglesd worre unma hodse in die Graisschdad Humborch oiglidadd.

## Einzelnachweise
Lustadt

**Loschd** (aa *Lusschdad*, amtlisch *Lustadt*) is e Dorf im Landkrais Germersche. 

## Daten und Fakten
Loschd hot ca. 3.200 aiwohner und bsteht aus de zammegewachsene Ortsdäle "Oberlustadt" un "Niederlustadt". Frieher warn des zwä aichestänniche Orde.

## Dialekt
In Loschd werd nadirlich pälzisch gebabbelt. Awwer de Dialekt dud sich z. B. schun vun dem in Germersche unnerschaide:

In Loschd geht ma nämlich die "Kouhle houle" wärnd ma in Germersche die "Kohle hole" geht.

## Websaide

* Websaid vunde Oadsgemoinde Loschd
* Handkeesfescht
Blümchenkaffee

**Blimcheskaffee**, *(aach Blimles- orra Blimlchäskaffee)*, bezaichned scherzhafd e arich dinn uffgebrihder Bohnekaffee orer ah Malzkaffee/Ersadzkaffee. De Ausdrugg schdammd urschbringlich aus em Sächsische (Blimchekaffee).

## Wordherkunfd
Die Bezaichnung ist uff das bis haid vewende Dekor *Geschdraide Blimcher* vun de Maißner Porzellanmanufagdur zeriggsefehre. Es Modiv is om 1815 endschdann un war in de Biedermaierzaid besonerschd beliebd. Uff em Porzellanservice sin rund om e laichd vegreßerdie Middelblum veschiedene Blumearde angeordned – zum Baispiel Rose, Vegissmainedd, Kornblume, Vailcher – die de Porzellanmoler noh em Zufallsprinzibb aus drai Dudzend Modive auswähld.

In de Kaffeetass is inne, uff em Tassebodem, e enzelnie Blum in Uderglasurmalerai uffgebrung. Wenn die Blum drodz voller Tass am Bodem dorchschaind, is dass e Hinwais druff, dass de Kaffee besonerschd dinn uffgebrihd is, man kriehd also e Blimcheskaffee serverd.

De Kal May had em Blimcheskaffee e liderarisches Denkmal gesedzd: Kara Ben Nemsi had eme sich fa ganz außerordendlich gebild halende terkische Richder gechaiwwer "*de berihmde Kaffee, der Kahwe tschitschetschykün [10) Blimcheskaffee] heeßd,*", erwähnd, uff den der im Folchende Geschbräch "voll inschdaihd".

De Ausdrugg werd in de bircherlich Gesellschafd awwer ah abwerdend als Zaiche vun Gaiz gebrauchd, da e Missvehäldnis zwische em besonerschd daire Porzellan (im Besidz vum Gaschdgewwer) und em sparsam vewende Kaffeepulver (fa de Gaschd) daidlich werd.

## Schwerderkaffee, Doppelblimcheskaffee, Dobbelschwerderkaffee
E metaphorischie Schdaicherungsschduf zu Blimcheskaffee is de *Schwerderkaffee*. Tasse aus Maißner Porzellan zaije uff der Unnersaid auße es Makezaiche in Form vun zwee gekraizde Schwerder. De Schwerderkaffee ist demnoh dermaße dinn, dass angeblich segar die Tasseunnersaid sichdbar is. Baim *Dobbelblimcheskaffee* is dann beraids es Blimche uff de Unnertass sichdbar, baim *Dobbelschwerderkaffee* endschbrechend die Schwerder uff de Unersaid vun de Unnertass.

## Bodenseer
Insbesondere in Eschderaisch werd e veglaichswais dinner Kaffee scherzhafd *Bodenseer* oder a *Bodenseekaffee* (*Bodensehkaffee*) genennd, in Anlehnung an de Boddemsee. De Ausdrugg beziehd sai Wordwidz aus de Laudähnlichkeed vun *See* und *Sehen*. In soeme Kaffee kann ma also de Boddem vun de Tass siehn.
Burbach (Unterelsass)

**Burbàch** (franzesisch *Burbach*, daitsch *Burbach*) isch e franzesische Gemää im Département Bas-Rhin (Unnerelsass) in de Rechion Grand Est (bis 2015 Elsass).

D Gemää gheat zum  im Arrondissement .

## Verwaltung
 vun Burbàch isch . Burbàch gheat zum Kommunalvaband Alsace Bossue.

## Bevelkerungsentwicklung

## Dialekt
De lothringisch Dialekt vun Burbàch gheat zum Rhaifränkisch.

## Weblink
* Burbàch uf cc-alsace-bossue.net

## Fußnote
Wörschweiler

**Werschwiller** (amtlich *Wörschweiler*) ist e Schdaddeel vun de saalänisch Graisschdad Humborch im Saapalz-Grais. Bis Enn 1973 war Werschwiller e aicheschdänichie Gemän.

## Lache
Nachbarorde von Werschwiller sinn Bierbach, Schwazeagger, Beede un Limbach. De Ord werd von de Audobahn A 8 tangerd.

## Geschichd
Die erschd hischdorich Erwähnung vun Werschwiller war im Johr 1131. Domols is es Gloschder Werschwiller endschdan, als e Schdifdung vum Graf vun Saawerde. Die Reschde vun de Zischderzienserabdai un die Ruine vun erer romanisch Kerch sin noch haid uff em 370m hohe Gloschderberch erhall.

Im Rahme vun de saalänisch Gebieds- und Vewaldungsreform is zum 1. Januar 1974 die bis dohien aicheschdänich Gemän Werschwiller Humborch zugeordned wor und is saiddemm Schdaddeel.

## Sehenswirdichkeede
Uff em Ordsgebied vun Werschwiller laid ah es als Baudenkmal geschidzde Schloss Gudebrunn mit erer Walburchiskabell vun 1725/26.

## Websaide
 
* Lideradur iwwer Werschwiller in de Saalänisch Bibliographie
Ingweiler (Homburg)

**Ingwiller** (amtlich *Ingweiler*) ist de klenschde Ordsdeel vun Ehnedd, das widderom e Schdaddeel vun Humborch is. Es had schdigga 173 Inwohner. 

## Lache
Ingwiller laid zwische Ehnedd, Werschwiller un Bierbach unmiddelba an de Blies un is maischdens de erschde Ord im Saaland wo bai Hochwasser die Ordsdorchfahd geschberrd werre muss. Midde dorch de Ord velaafd die Audobahn A 8 unn uff de Gemagung Ingwiller iss a die Anschlußschdell Ehnedd. In Ingwiller hads friejer mol e wichdiches Glaisdraiegg gebb, wo sich die Bahnlinje vun Humborch ins Bliesdal un vun Humborch no Zweebrigge gedrennd hann. Haid iss dord alles schdillgelehd awwer die Zweebigger däde gere die Schdregg in ehr Schdad widder reagdiwiere om an es Schnellbahnnedz Rhain Negga angeschloß se werre. 

## Geschichd
Es is erschdmols 1180 in erer Schengungsurkun vum Gloschder Werschwiller urkundlich erwähnd wor. Bis 1603 had Ingwiller zu de Grafschafd Nassau-Saabrigge geherd. Dorch e Tauschvedrach in dem Johr is Ingwiller zum Herzochdum Palz-Zweebrigge, zu dem a Ehnedd geherd had, komm.
Altschlossfelsen

Die **Altschlossfelse** sin e Felswond aus Buntsondschdä im Pälzerwald bei de Grenz zu Fronkreich. Die 1.500 m long Felswond is om Brecheberch bei Ebbebrunn, 406 m iwwerm Meer.

Aus de Hallschdattzeit un de Remerzeit hat ma Hinnerlossenschafde gefunn. Wie's aussieht, hat's im 11. oder 12. Johrhunnerd do a mol e Burch gäb.

Die Altschlossfelse kennt ma, weil se so interessonde Verwitterunge zeiche. Do sin Tirm, Säule, Doore, Gäng und Heele. Es geht los mit zwä mächdische Sondschdätirm. Insgesomt kennt ma de Indruck honn, ma hetts mit änner riese Ridderburch zu due. Un seldene Flechde wachse aa druff. Es is beschdimmt änni vun de beindruckenschde Felsformatione im Pälzerwald.

Unnelong geht e beliebter Wonnerpad, uff dem ma aa no Roppweiler in Lothringe kommt.

## Websaide

* Altschlossfelsen
* Altschlossfelsen (frz.)
St.-Anna-Stollen

De **St.-Anna-Stolle** is e Schauberchwerk bei Nothweiler in de Palz. Es ehemalische Erzberchwerk is als Kuldurdenkmal geschitzt.

## Geschicht
1493 honn die Gebrieder Weyl aus Hagenau in Schenau (Palz) e Eisehitt gebaut, die wahrschoinlich aus'm St.-Anna-Stolle beschickt wor is. Sicher wäs ma vun de Nutzung ab 1582, weil de Herzoch Johonn vun Zwäbrigge 1579 aa in Schenau Eise vun do vahitte geloss hat. 1835 hat dann Johonn Ludwisch Gienanth es Schenauer Hiddewerk somt de Erzgrub bei Nothweiler kaaf. Es Mundloch vum heidische Schauberchwerk is 1838 geschdoch wor. 1883 sin die Hitt un die Erzgrub zugemacht wor.

Ab 1976 hat ma aus'm Schdolle dann e Schauberchwerk gemach, des om 22. Juli 1978 ingeweiht wor is. 1991 is de "Diefe Schdolle" fa die Besucher freigäbb wor. Besonners interessont sin aa die Wasserkonäl und -begge unnerm Berch. 2008 is dann noch e Infozentrum mit Mineralieausschtellung dezu komm.

## Beschreibung
Vun de ungefähr 10.000 m Schdolle, die vun Hond geschla wor sin,  sin 420 m fa Besucher zugänglich. Insiehbar sin unner onnerem Schdurzschacht, Wetterschacht und Zischdern vum Schdolle. Außerdem sieht ma hischdorisches Werkzeich un Ausrüschdungssache. Mit'm Schdurzschacht hat ma es Erz klä gemach, indem ma es äfach nunnergeschmiss hat. Dobei sin die Erzbrocke zerbroch. Unne hat ma's donn durch e Schdolle rausgeferdert un im Pochwerk klägekloppt. Wo's lähmisch war, hat ma Wasser in Zischderne gesommelt und nochher zum Òtrieb vum Pochwerk genutzt.

In de Grub hat ma nur Eiseerz geferdert. Dodrin war viel Mangan, was de Schdahl feschd werre losst.

Drinn isses es gonze Johr 8°, bei 80 % Luftfeichtichkeit.

## Weblinks

* Besucherberchwerk St.-Anna-Stolle

## Änzelnohweise
Biosphärenhaus

Es **Biosphärehaus** in de pälzisch Ortsgemä Fischbach bei Dòhn is e Nadurerlebniszentrum und stellt e regionaler Tourismusfaktor dar.

## Lach
Fischbach leit im Sieddäl vum Pfälzerwald, em Wasgau, in de Neh vun de deitsch-fronzesisch Grenz un midde im grenziwwerschreidende Biosphärereservat Pälzerwald-Vosges du Nord. Es Biosphärehaus mit allem drumerum leit om Ostrond vun de Gemä, in de Daalaue vum Saarbach, gonz in de neh vum Keenischsbruch.

## Entwicklung un Struktur
Es Biosphährehaus is im Zusommehong mit der Expo 2000 in Honnover als dezentrales Projekt entschtonn. Des war nom Bauschdäprinzip uffgebaut un is in mehrere Schritte weiderentwickelt wor:

Zuerscht, also ab März 2000, hat es Biosphärehaus allä dogeschdonn, mit nur äm Schtockwerk als *Informationszentrum* fa's Biosphärereservat. E wichtiger Beschdonddäl dodefu is e Multimedia-Ausschdellung.

Zwä Johr schbeder, also 2002, is es *Nadurerlebniszentrum* dezu komm. Do gäbt's e Veròschtaltungsraum un Iwwernachtungsmechlichkeite sowie e Gaschtschdätt. Außerdäm e interaktiver Rundwäg. Do komma uf onerthalb Kilometer on 14 Statione alles mechliche Interessonte iwwer die Rechion lerne, sogar womma mit'm Kinnerwaa odder Rollstuhl unnerwächs is. Schulklasse gehn do gern hie.

Im Juni 2003 war donn de *Bòmwipfelpad* ferdisch. Ma konn 270 m durch die Bòmkrone vum Pälzerwald laafe, zum Beischbiel iwwer e Hänge- un e Dellerbrick. Schließlich kommt ma zum "Adlerhorschd", aus dem ma vun 35 m Heh weit iwwer es Biosphärereservat gugge konn. Om Schluss rutscht ma 45 m long zurick uff de Bodde. Allä in de erschde drei johr sin 467.000 Leit iwwer dänne Pad geloff. Wer mudisch is, konn a iwwer Säälbrigge balanciere un schunschd e bissel rumturne, alles gonz gefahrlos. Sogar Rollstuhlfahrer känne Dääle vum Pad befahre.

De *Wasser-Erlebnis-Wäg* is 2006 uffgemach wor. Uff zwä Kilometer gäbbt's nochemol 14 Statione, wo ma viele Aschbekte zum Wasser präsentiert kriet, z.&nbsp;B. Wasserkraft, Wasserläbewese un Wasserqualität. Im selbe Johr is de zwätte Stock vun de Ausstellung uffgemach wor, in der e interaktivi Geschicht zum Thema "Gewässer un Bachdäler" präsentiert werd.

Awwer nät nur die Nadur, sonnern auch Mensch un Kuldur werre vun wechselnde Progromme, Ausschdellunge un Aktione dargeschdellt.

De Trächer is es "Fischbach-Forum". Mitglieder sin de Krääs Siedwestpalz, die Verbondsgemä Dòhn un die Ortsgemä Fischbach.

## Wirtschaftlichkeit
Weil deitlich mä Leit komme wie ma om Òfong gedenkt hat, konn sich es Biosphärehaus selwer finonziere un muss nur bei greßere Projekte Geld vum Schtaat krie'e. 45 Leit schaffe do, dodefu 15 es gonze Johr.

## Websaide

* Biosphärehaus Fischbach
Einöd (Homburg)

**Ehnedd** (antlich *Einöd*) is e Schdaddeel vun de saalänisch Graisschdad Humborch im Saapalz-Grais. Bis Enn 1973 war Ehnedd e aicheschdänichi Gemän. Zum Ord geheere noch die Ordsdeele Ingwiller un Schwazeagger.

## Lache
Ehnedd grenzd im Oschde an de Zweebrigger Schdaddeel Ernschwiller in Rhoilond-Palz.

## Inwohner
Mit 3.655 Inwohner is Ehnedd de greschde vun de 1974 nai no Humborch ingemendede Schdaddeele. Dodevun endfalle uff die Ords- bzw. Schdaddeele: Ehnedd 2.867, Ingwiller 173 un Schwazeagger 615 Inwohner.

## Geschichd
Sai erschdi urkundlich Erwähnung had de Ord am 3. Juni 1290 als *Eynot* gefunn. De Ord war schunn wesendlich friejer besiedeld. Nah vun de Mindung vum Schwazbach in die Blies is 1928 es Fundamend vun erer salierzaidlich Turmhichelburch freigeled wor. Haid is dodevun nix meh se siehn. Glaichzaidich had ma als Spolie vemauerde Bruchschdigger vun Reliefs, die eme remische Hailichdum zuseordne sinn, gefunn. Dodruff daid wahschainlich ah die Ordsbezaichnung „alder Haidebuchel“ im Johr 1554 dorch de Tilemann Stella hien.

## Naddur

Die Gemargung Ehnedds ist Deel vum Biosphärereservad Bliesgau. Im Reservad is das in Ehnedd gelähne *Pänderbachdal* mit 45 Hegdar e Kernzon. Am 26. Mai 2009 is de Bliesgau dorch die UNESCO als daidsches BiosphärenreservatBiosphärereservad anerkannd wor.

## Sunschdiches

Die *Ehnedder [[Kerwe|Kerb]]* find traditionell jedes Johr am dridde Wucheenn im Sepdember schdadd.
Die Bewohner werre ofd med em Schbidzname *"Ehnedder [[Jochnagel|Jochnächel]]"* bedengd. Desweh find alle zwee Johr im Juli e Dorffeschd, es *Jochnachelfeschd*, schdadd.

## Websaide
* Lidaradua iwa Ehnedd
* Ehnedd
Braut und Bräutigam

**Braut un Bräutigam** häßt e ungefähr 26 Meter hohi Felsformation bai de pälzisch Kläschtadt Dòhn, im siedliche Pälzerwald, em Wasgau. Intressont is, dass sich in däm Massiv schun vor Urzaite e diefer Spalt gebild hat, un die zwä Felse frai näwernonner schdehe, ohne sich zu beriehre. Durch die Vawidderung honn sich runde Forme gebild. Ma männt grad, owwe het jeder Felse e Kopp druff. Wie Zwilling siehn'se aus, odder halt wie Brautlait.

Braut un Bräutigam finnt ma siedwestlich vun de Schdadt bai de Juchendherberch uff 232 m iwwerm Meer. Uff de onner Daalsait, im Nordoschde, schdeht es Wahrzaiche vun Dòhn, de 70 Meter hohe Jungfernsprung. Iwwerall drumerum im Dòhner Felselond gäbt's vun dänne auffällische Buntsondschdäfelse, die bai de Verwidderung und Erosion vun wäächere Schdämasse schdehe geblibb sin.

Braut un Bräutigam sin a bai de Kledderer arisch beliebt. Die saan, des wer'n zwä Tirm, zwische dänne sich e Kamin befind. Der häßt *Großer Kamin* un hat e mittlerer Schwierichkaitsgrad, nämlich III uff de UIAA-Skala. Die geht vun I bis VII-.

## Weblinks
* swissmountains.ch: ''Braut & Bräutigam'' (Basisdaten)
* wanderportal-pfalz.de: ''Rundwanderung 50: Dahner Felsen- und Burgenrunde'' (mit Lageplan)
* Kletterimpressionen aus der Pfalz: ''Braut und Bräutigam'' (Fotoreport)

## Einzelnachwaise
Neumühle (Obernheim-Kirchenarnbach)

Die **Naimiehl** (amtlich *Neumühle*) iss de siedliche Ordsdääl vun de Gemää Owwernhääm-Kercheaanbach in Rhoiland-Palz.

Die Naimiehl iss um 1756 gegrind worr. Die Landawwaider sin aussem Schloss Kallsbärch bai Homburch geflichd, wo späder vun de franzeesische Revolutionstrubbe zärsteerd worr iss.
Med de Joore iss die Naimiehl dann e Zufluchdsord unn Niederlossungsord fer vaschiedne soziale Randgrubbe vum Umland worr. Dorunner aa Jänische unn aus Frankraich geflohne Famillje.

Die Naimiehl hot sich frieher unn aa noch haid dorch ärmlische Haiser ausgezäächeld, die an enner staile Daalschtrooß geschdann han bzw. haid noch stehe. Vun de derd läwende Noofaare vun de Jänische redde haid norre noch Winnische in de Jänische Schprooch. Dorch greeßere Naibaugebiede im Umfeld vum alde Dorf hot sich med de Zaid aa de urspringliche Charagder waideschdgehend valoor.

In de Nookriechszaid unn bis in die sechzischer Joore enin isses immer werre zu gewalldädische Aischedumsiwwergriffe vun Naimiehler Däder unn aus de Umgewung kumm. De noofolchende Prozess hot es Dorf dann bunneswaid in die Schlaachzaile brung. Dorch de Prozess han sich die Vordaile vun de kriminelle Inwohner uf de Naimiehl waider vaschärfd. Dodorch hots awwa aa e Sozialprogramm fer die Naimiehler Bevelgerung gebb, was fer schdrugdurelle Vaännrunge gesoid hot. Unner anrem zaid sich des dorch e Vabessrung vun de schulische Abschliss un posidive beruflische Endwigglunge.
Höheischweiler

**Hehäschwiller** (amtlich *Höheischweiler*) is e Ortsgemänd im Londkres Siedweschtpalz in de Palz. Sie gehert de Verbondsgemend Daleschwiller-Frösche o.

## Geographie
Hehäschwiller lait uf de Sickinger Heh. Im Weschde befind sich Ninschwiller, im Nordoschde Petersbersch (Palz).

### Klima
De Johresniederschlach betragt 937&nbsp;mm. Die Niederschläch sin hoch. Sie laie im owere Vertel vun de in Daitschland erfasste Werte. An 81 % vun de Messschdatione vum Daitsche Wetterdienschd wern niedrischere Werte regischdriert. De trockenschde Monat is de April, die maischde Niederschläch falle im Dezember. Im Dezember falle 1,5 mol mehr Niederschläch wie im April. Die Niederschläch variiere kaum und sin glaichmäßich iwas Johr verdält. On nur 16 % vun de Messschdatione wern niedrischere johreszaitliche Schwonggunge regischdriert.

## Gschicht
De Ort is vun Daleschwiller her bsiedelt. Die Ortsherrschaft hodde die Grafe vun Zweebricke. 1385 wurd Hehäschwiller on die Kurpalz verkaf. No de Londestailung is der Ort zu Palz-Zweebrigge gelongt.

## Politik
### Gemainderat
Der Gemainderat in Hehäschwiller besteht aus zwelf Ratsmitglieder, wu bai de Kommunalwahl am 7. Juni 2009 in äner Mehrhaitswahl gewählt worr is, und dem ehreamtliche Ortsbirjermeeschder als Vorsitzende.

### Wabbe
Die Blasonierung vum Wabbe lautet: „Vun Schwarz un Gold gedailt, drin uf grienem Draiberg en rotbewehrter un -bezungter vun Gold un Rot gedailter Leb“.

Es is 1980 vun de Bezirksregierung Rhaihesse-Palz verliehe worr.

Dee Leb schdammt sowohl ausem Wabbe vun de Wittelsbacher als aa vun de Grafe vun Zweebrigge. Die wechselnde Farb symbolisiert die Zugherischkait zur Kurpalz un zu Zeebriggn. De Draiberg verwaist uf die Hehelag vum Ort.

## Wertschaft un Infraschdruktur
Dojch Hehäschwiller verläft die L 471, welle aa zur A 62 fihrt.

## Quelle
### Änzlnochwais
Speyerlachsee

De **Schbijalaxsee** ischde weschdlischde vunde achd Baggaseje, wu vunde Kiesg'winnung im Schbaimara Binsfeld iwwrischgbliwwe sin. 

## Laach
De Schbijalaxsee isch äna vunde achd Baggaseeje im Schbaimara Binsfeld, wumamol Kies kold kabd hodd. De See lischd im neadlische Deel vunde Rhoiniedarung vun Schbaija im Schdadddeel Schbaija-Noad. De See isch ug'fea 9 ha groß un geed 17 Meda runna oande diefschde Schdell. De See lieschd weschdlisch vum Sunnesee und im Oschde grensd de See oan die Schdrooße "Binsfeld" un "Biersiederstück". Im Weschde grensda oans Hochgschdaad, wu a die Weschgrends vum Binsfeld isch.

## Gschischd un Nudzung
Do wu haid de See lischd, isch mol än Aldrhoiaam - die „Schbajalaach“ - gwesd, wu awwa valonded un doan ä sauari Wies midd Schilfgraas worre isch. Do hoddma doan g'baggad umde Kies fa die Audoboan A 61 zu krische. Haid hodds Wohnhaisa zwischm siedlische Schbijalaxsee, em Sunnesee im Noade unnem See Binsfeld unnem Kuhunna un Gensedreggsee un oam Oschduufa hodds nochem effendlische Deel ä paa dobblraiische Wohnhaisa uff 230–250&nbsp;m² große Grundschdigga. Siedlisch vum See hodds ä gläänes Waldschdigg, wuän greeßere, effendlisch awwa im Summa a g'biarebflischdische Paagblads isch. De See hodds Broblem, dass vum Wald viel Bleda noikummen unna deswesche wenisch Sauaschdoff hodd. 

## Naduaschudz
De weschdlisch vum Schbijalaxsee geleschene Deel vum Hochgschdaad isch zum g'schidsde Londschafdsb'schonddeel eaglead worre.

## Websaide

* Badewassaqwalided
* Binsfeld bai Schbaija

## Vawais
Jacob Jung Blog

Es **Jacob Jung Blog** is en daitschschbrochisches bolidisches Weblog, welles saidem Mai 2011 onlain is. Behondeld werre Theme im Beraisch Außebolidigg, Innebolidigg, Sischerhaidsbolidigg, Sozialbolidigg unn Reschdseksdremismus, uff welle en kriddischa Bligg druffgeworfe werd. De Bedraiwer vum Jacob Jung Blog unn Verfassa vun de maischde Oidrääch nennd sisch Jacob Jung, des is also ner en Psoidonym.

## Inhald
In denne Blogoidrääch werre sowohl aggduelle bolidische Eraischnisse kommendierd, Zammehäng unn Hinnergründ analysierd, des gonze midd oibeziehe vun originale Kwällä unn Dokumende. De Bedraiwer Jacob Jung fiehrd reschelmäßisch Interviews midd Bolidiggan unn Fachlait.

Es Jacob Jung Blog siehd sisch midd soine Baidrääch als Gegeeffendlischkaid, Meglischkaide an de Betailischung vun de bolidische Mainungsbildung werre eeweso themadisierd wie naierdings die Prodeschdbeweschung Occupy.

Saidem November 2011 werd in de Rubrik "Jacobs Woche" eemol weschendlisch die Oidreech im Blog vun de vagångene zammegfassd. Am 24. Dezember 2011 is uffem Blog en boldische Riggbligg uffs Johr 2011 erschiene.

Monschmol werre uff de Schdardsaid Abschdimmunge zu beschdimmde Theme gemeschd, agduell iwwer die Legalisierung vun Cannabis.

## Vabräädung unn Zugriffszahle
Es Jacob Jung Blog hot noch aischene Õõgaawe mehr als 3500 Uffruf am Daach Schdond vum (Januar 2012), gherd dodemid zu de maischd gelesene Bolidig-Blogs im daitschschbrochische Raum. Des Blog hot im soziale Nedzwerk Facebook ä aischeni Said unn im Microblogger-Dienschd Twitter werre reschelmäßisch naie Baidrääch vun dem Blog vereffendlischd. Bai dem Online-Dienschd Ebuzzing rangiad es Blog unner zwai Millione uff Bladz 6, bai mypagerank uff 5 unn bai topblogs uff 4.

## Erwähnunge unn Rezebbdsion
Baidrääch vum Jacob Jung Blog erschaine unner annerem in de Online-Ausgab vun de Wochezaidung "der Freitag", im Humanisdische Pressedienschd vun de Giordano-Bruno-Schdifdung, in de Saarlännische Online-Zaidung unn in "Zeit Online". Aa in vaschiedene bolidische Weblogs werd aawähnd, z.&nbsp;B. "Der Spiegelfechter", "le Bohémien" unn "the babyshambler".

In de Rubrik "Hinweise des tages" uff de "Nachdenkseiten" werre ausgewählde Aidrääch valingd, aa die Sieddaitsche Zaidung unn die Märkische Allgemääne empehle es Jacob Jung Blog. En Blog-Oidraach vum 17. Januar 2012 iwwer Aißerunge vun Hans-Peter Uhl is im Daitschlondradio themadisierd worre.

## Weblings
*Jacob Jung Blog
Leonardo da Vinci

**Leonardo da Vinci** (* 15. April 1452 in Anchiano bei Vinci; † 2. Mai 1519 uf Schloss Clos Lucé, Amboise, echentlich Leonardo di ser Piero, toskanisch ach Lionardo) war e italienischer Gelehrder, Philosoph, Künschdler un Bildhauwwer. Er wurdd vor allem wegge seene Bilder wie de Mona Lisa un de Grodde Madonna beriehmt.

## Quelle
Burg Blumenstein

De **Blumeschdä** leit drei Kilomeder siedweschdlich vun Schenau im Londkräs Siedwestpalz in Rhoilond-Palz. Die Felseburch leit in 495 Meder Heh gonz noh on de fronzesisch Grenz un is nur noch e Ruin.

## Geschicht

Wahrschoinlich is die Burch um 1260 vun de owwerhessisch Familie Blumeschdä gebaut wor. Die erscht urkundlich Erwähnung is vun 1332. Do is a vum Ridder Ånselm vun Batzedorf zu Blmmeschdä die Redd, des häst, dasser vun Batzedorf geschdommt is, awwer uffem Blumeschdä gewohnt hat, odder zuminnescht in de Neh.

1347 hats Hännel mit de Fleckeschdäner gäb, un die Blumeschdäner hon ihr Burch ufgäwwe misse. 1350 hat ma sich druf geänischt, dass die Burch zu äm Verdel de Grafe vun Zwääbrigge-Bitsch gehere soll, un zu drei Verdel de Herre vun Dåhn. So e Uffdälung nennt ma Ganerwe-Besitz. Des hat aa net long gut gedu, so dass die Dåhner de Zwäbrigger Åmtmann Ridder Hoinrich vun Selbach mit 60 Gulde abfinne gemisst honn.

Die Burch Blumeschdä is wahrschoinlich 1525 im Baurekriech kabutt gong. Ma hat'se donn nochemol zommegeflickt un als Fliehburch benutzt. 1707 hat grad noch e Wächter do gewòhnt, deno isse fascht gonz vafall.

## Ålach
De Blumeschdä is e klänni, dreidälischi Burchålach. De owwere un mittlere Däl leit uf em schmale Felse un is iwwer e Felsetrepp erreichbar. Owwe is noch e Brunneschacht zu siehe. Im mittlere Däl is e Schildmauer aus Buckelquader un e Felskommer erhall. De unnere Däl vun de Burch is praktisch gonz vaschwunn.

## Literadur
* Marco Bollheimer, Felsenburgen im Burgenparadies Wasgau–Nordvogesen 3. Ufflach, Selbschdverlach, Karlsruh 2011 ISBN 978-3-9814506-0-6 Seide 84&nbsp;f
* Jürgen Keddigkeit, Alexander Thon, Karl Scherer, Rolf Übel: *Pfälzisches Burgenlexikon. Band 1: A-E*. 2. Ufflach, Rausgäb vum Inschdidut fa pälzischi Geschicht un Volkskund Lautre, Lautre 2003, ISBN 3-927754-51-X, S. 289-299;
* Alexander Thon (Hrsg.): *... wie eine gebannte, unnahbare Zauberburg. Burgen in der Südpfalz*. 2. verb. Ufflach, Schnell + Steiner, Regensburch 2005, ISBN 3-7954-1570-5, S.&nbsp;34-37;
* Walter Herrmann: *Auf Rotem Fels - Ein Führer zu den schönsten Burgen der Pfalz und des elsässischen Wasgau*. G. Braun Buchverlach, Loinfelde-Echterdinge 2004, ISBN 3-7650-8286-4, S. 24-27;

## Weblinks

* Bilder vun Burch Blumenschdä uff Burgenparadies.de